Onsdag ettermiddag var rundt 100 mennesker samlet i Nydalen, for å vise Sylvi Listhaug (Frp) hva et hylekor virkelig er.

Samlingen utenfor lokalene til Justisdepartementet skjedde etter at det ble tatt initiativ til møtet på Facebook.

Se hylekoret i aksjon i videoen øverst i saken.

Etter at innvandrings- og integreringsministeren karakteriserte det enorme engasjementet rundt NOAS-aksjonen og stuntet til skuespiller Kristoffer Joner som et hylekor, ville aksjonistene vise statsråden hva et hylekor virkelig er.

«La oss vise Sylvi Listhaug hvordan et hylekor faktisk høres ut? Ikke for å bli for primalskrikhippie, men det er sikkert et par av oss som har behov for å slippe løs litt av hvert i disse dager også. Vær så snill å henge med a, for dette blir utrolig pinlig hvis det ikke er litt volum», står det på Facebook-siden.

Og volum ble det. Dersom Frp-statsråden befant seg på sitt kontor, skal det godt gjøres av hun ikke hørte aksjonistene som ga alt og skrek seg hese.

Sylvi Listhaug viste seg ikke, eller snakket med noen av aksjonistene som var møtt opp.

TV 2/NTB